Алматылық кәсіпкерлер ЭКСПО-2017 құрылысына атсалыспақ
"Алматылық кәсіпкерлер ЭКСПО-2017 құрылысына атсалыспақ" | "https://abai.kz/post/41777"
TITLE: Алматылық кәсіпкерлер ЭКСПО-2017 құрылысына атсалыспақ
URL: https://abai.kz/post/41777
META: "Алматылық кәсіпкерлер ЭКСПО-2017 құрылысына атсалыспақ" | "https://abai.kz/post/41777"
DATE: 17.10.2015
AUTHOR(s): Абай-Ақпарат
TOTAL WORDS: 496
TEXT: Таяуда Тұңғыш Президент қоры ғимаратында Алматы әкімі Бауыржан Байбек пен «Астана ЭКСПО-2017» Ұлттық компаниясы» АҚ басқармасының төрағасы Ахметжан Есімов жалпы құны 10 млрд. теңге болатын өзара ынтымақтастық туралы меморандумға қол қойды. Алдағы уақытта аталмыш меморандумға сәйкес Алматы қаласының кәсіпорындары Астанада өтетін аса маңызды халықаралық жобаға қатысып, ЭКСПО-2017 жобасын ұйымдастыруға ғана емес, құрылыс жұмыстары мен пайдалану кезеңінде өз өнімдерін жеткізу бойынша ұзақ мерзімді келісімшарт жасасуға мүмкіндік алды. – Бүгін біздің қаламызда өте маңызды іс-шара өтіп жатыр, – де­ді жиынды ашқан қала әкімі Бауыржан Байбек. – Еліміз үшін аса маңызды ЭКСПО-2017-ні өткізу үшін бас мердігер, Ұлттық компанияның төрағасы Ах­метжан Смағұлұлы командасымен өзінің сүйікті қаласына келіп, ондағы мүмкіндікпен танысып, кәсіпкерлерге қолдау жа­самақ. Оның үстіне ол кісі қаладағы көптеген маңызды жо­балардың негізін қалаған адам. Бүгінгі форумға екі жүзден аса қала­­дағы ірі кәсіпорындардың бас­шылары қатысып, форум аясында олардың 40-тан астамы өз тауарының жәрмеңкесін ұсынып отыр. Бұл дегеніңіз – құрылыс ма­­териалдары, құрал-жабдықтар мен арнайы техникалар, жиһаз, киім-кешек, жәдігерлік бұйымдар. Шығаратын өнімдерінің сапасы өте жоғары. Елбасы айтқан­дай, ЭКСПО – әсіресе бүгінгідей қиын уақытта экономикамыз­дың драйвері. Соның негізінде туризм саласын дамытып, инвестиция мен жаңа технологияларды тартып, жаңа жұмыс орындары ашылатын болады. Сондықтан сапалы өнім шығаратын алматылық компаниялар ЭКСПО-2017 көрмесін қолдауға белсенді араласатынына сенімдіміз. ЭКСПО-2017 жалпыұлттық жобасы аясында Алматы қаласын­да аймақтық іс-қимыл жоспары әзірленгенін, соған сәйкес Алматы қаласы ел тарихындағы елеулі шараны жоғары деңгейде өткізуіне зор үлес қосатынын, ол үшін қа­ла­мызда барлық мүмкіндіктер бар екенін жеткізіп, баяндама жаса­ған қала әкімінің орынбасары Ер­лан Әукенов, сондай-ақ, қалада 184 мың бизнес субъектісі, оның ішінде 1800 өндіріс орны, 2,5 мың құ­рылыс компаниясы, 900-ге тарта туристік фирма, 122 қонақүй орналасқанын, олардың көпші­лі­гі аталмыш жобаға қатысуға үлкен қы­зы­ғушылық білдіріп отырғанын жеткізді. Оған қоса Бауыржан Қыдыр­ғалиұлы келісімшартқа қол қойыл­­ған соң «Жол картасы» қабыл­данатынын, сол бойынша Алматы қаласы ауқымды шараны өткізуге өзіндік үлес қосып, жарнама, ұйымдастыру, т.б. жағынан үлкен көмек көрсететінін тілге тиек ете кетті. Мегаполисте соң­ғы 3 жылда инвестиция көлемі 12 пайызға, ал технологиялық ин­новациялық кәсіпорындарға жұмсалған қаражат 2 есеге артқан. Алматының 30-дан астам өндіріс ошағы өз өнімін ТМД, Еуропа мен Оңтүстік-Шығыс Азия елдеріне экспорттайды. Өз кезегінде сөз алған «ЭКСПО-2017» ҰК» АҚ басқарма төрағасы Ахметжан Есімов Ал­маты кәсіпорындарының қа­тысуынсыз халықаралық көрмені өткізу мүмкін еместігін жеткізді. – Көптеген компаниялардың дамуын жақсы білемін. Оларда өзім болғанмын. Алматының әлеуеті өте жоғары екенін де біле­мін. Алматы – еліміздің басты ло­ко­мотиві. Мұнда ғылым мен білім ошақтары, ірі өндіріс орындары шоғырланған. Бірақ осыған дейін қаланың ЭКСПО-2017 жобасындағы қатысы өте белсенді емес болатын. Сома да аса мәз емес – 550 млн. теңге. Бүгін құны 10 миллиард теңгеге серіктестік жөніндегі келісімге қол қойылмақ. Әзірге меморандум 8 облыспен жасалып, жалпы 300-ге жуық кәсіп­орын жұмылдырылды. Ал­маты – келісім жасалып отыр­ған 9-шы аймақ. Жалпы алғанда сегіз аймақтан 23 млрд. теңгеге келісімшарт жасалып, 10 мың жұмыс орны пайда болды, – деді Ахметжан Есімов. Осылайша, Алматы ЭКСПО-ның тығыз қарым-қатынас ор­натқан 9-шы өңірі болды. Бүгін­де құрылыс алаңында 7800 адам тер төгуде. Президентіміз айтқандай, бұл жоба – дағдарыс кезінде жаңа жұмыс орындар ашып, кәсіпорындардың тынысын кеңейтуге мүмкіндік беретін жобалардың бірі болмақ. Сондай-ақ, екі тарап меморандумды жүзеге асыру бойынша қолға алынатын шаралардың жоспарын құрды. Гүлзейнеп СӘДІРҚЫЗЫ, «Егемен Қазақстан».
